Document ID: 32007R0115

ΚΑΝΟΝΙΣΜΌΣ (ΕΚ) αριθ. 115/2007 ΤΗΣ ΕΠΙΤΡΟΠΉΣ
της 7ης Φεβρουαρίου 2007
για την τροποποίηση του κανονισμού (ΕΚ) αριθ. 60/2004 όσον αφορά την απόδοση στον κοινοτικό προϋπολογισμό των ποσών που χρεώνονται για τις ποσότητες πλεονάζουσας ζάχαρης που δεν έχουν απομακρυνθεί από την αγορά
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας,
την πράξη προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας, και ιδίως το άρθρο 41 πρώτο εδάφιο,
Εκτιμώντας τα ακόλουθα:
(1)
Σύμφωνα με το άρθρο 7 παράγραφος 2 του κανονισμού (ΕΚ) αριθ. 60/2004 της Επιτροπής, της 14ης Ιανουαρίου 2004, για θέσπιση μεταβατικών μέτρων στον τομέα της ζάχαρης λόγω της προσχώρησης της Τσεχικής Δημοκρατίας, της Εσθονίας, της Κύπρου, της Λεττονίας, της Λιθουανίας, της Ουγγαρίας, της Μάλτας, της Πολωνίας, της Σλοβενίας και της Σλοβακίας (1) τα ποσά που πρέπει να χρεωθούν στα εν λόγω κράτη μέλη για τις πλεονάζουσες ποσότητες οι οποίες δεν απομακρύνθηκαν από την αγορά, σύμφωνα με το άρθρο 6 παράγραφος 2 του εν λόγω κανονισμού, πρέπει να αποδοθούν στον κοινοτικό προϋπολογισμό σε τέσσερις ίσες δόσεις έως τις 31 Δεκεμβρίου το αργότερο για καθένα από τα έτη 2006, 2007, 2008 και 2009.
(2)
Η απόφαση 2006/776/ΕΚ της Επιτροπής, της 13ης Νοεμβρίου 2006, σχετικά με τα προς χρέωση ποσά για τις πλεονάζουσες ποσότητες ζάχαρης που δεν απομακρύνθηκαν από την αγορά (2) καθόρισε, ανά κράτος μέλος, τα προς χρέωση ποσά για τις ποσότητες πλεονάζουσας ζάχαρης που προσδιορίστηκαν με τον κανονισμό (ΕΚ) αριθ. 832/2005 της Επιτροπής, της 31ης Μαΐου 2005, για τον καθορισμό της πλεονάζουσας ποσότητας ζάχαρης, ισογλυκόζης και φρουκτόζης για την Τσεχική Δημοκρατία, την Εσθονία, την Κύπρο, τη Λεττονία, την Λιθουανία, την Ουγγαρία, τη Μάλτα, την Πολωνία, τη Σλοβενία και τη Σλοβακία (3) για την απομάκρυνση των οποίων δεν παρασχέθηκαν τα κατάλληλα αποδεικτικά στοιχεία έως τις 31 Μαρτίου 2006.
(3)
Σύμφωνα με το άρθρο 6 παράγραφος 3 στοιχείο α) του κανονισμού (ΕΚ, Ευρατόμ) αριθ. 1150/2000 του Συμβουλίου, της 22ας Μαΐου 2000, για την εφαρμογή της απόφασης 2000/597/ΕΚ, Ευρατόμ για το σύστημα των ιδίων πόρων των Κοινοτήτων (4) οι απαιτήσεις που βεβαιώνονται σύμφωνα με το άρθρο 2 του εν λόγω κανονισμού καταχωρίζονται στους λογαριασμούς των ιδίων πόρων το αργότερο έως την πρώτη εργάσιμη ημέρα μετά την 19η ημέρα του δεύτερου μήνα που ακολουθεί το μήνα κατά τον οποίο βεβαιώθηκε η απαίτηση.
(4)
Σύμφωνα με το άρθρο 7 παράγραφος 1 του κανονισμού (ΕΚ) αριθ. 60/2004 τα σχετικά κράτη μέλη όφειλαν να υποβάλουν την απόδειξη της απομάκρυνσης από την αγορά στην Επιτροπή έως τις 31 Μαρτίου 2006. Ωστόσο, σε ορισμένες περιπτώσεις, ήταν αναγκαία η παροχή συμπληρωματικών πληροφοριών όσον αφορά τις αποδείξεις που υποβλήθηκαν. Λόγω των καθυστερήσεων παραλαβής των εν λόγω συμπληρωματικών πληροφοριών και του χρόνου που απαιτείται για τη διεξοδική εξέτασή τους δεν ήταν δυνατό να κοινοποιηθούν στα σχετικά κράτη μέλη τα προς χρέωση ποσά έως τις 31 Οκτωβρίου 2006. Ως εκ τούτου, για την τήρηση των κανόνων του κανονισμού (ΕΚ, Ευρατόμ) αριθ. 1150/2000, πρέπει να προσαρμοστεί η προθεσμία που ορίζεται στο άρθρο 7 παράγραφος 2 του κανονισμού (ΕΚ) αριθ. 60/2004 για την πληρωμή της πρώτης δόσης.
(5)
Συνεπώς, ο κανονισμός (ΕΚ) αριθ. 60/2004 πρέπει να τροποποιηθεί αναλόγως.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης ζάχαρης,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 7, η παράγραφος 2 του κανονισμού (ΕΚ) αριθ. 60/2004 αντικαθίσταται από το ακόλουθο κείμενο:
«2. Σε περίπτωση που δεν παρέχεται απόδειξη της απομάκρυνσης από την αγορά, σύμφωνα με την παράγραφο 1, για μέρος ή για το σύνολο της πλεονάζουσας ποσότητας, το νέο κράτος μέλος χρεώνεται με ποσό ίσο με την ποσότητα που δεν απομακρύνθηκε, πολλαπλασιαζόμενο επί την υψηλότερη επιστροφή κατά την εξαγωγή που επιβάλλεται στη λευκή ζάχαρη του κωδικού ΣΟ 1701 99 10 κατά τη διάρκεια της περιόδου από την 1η Μαΐου 2004 έως τις 30 Νοεμβρίου 2005. Ένα μέρος ίσο με το 25 % του συνολικού ποσού θα αποδοθεί στον κοινοτικό προϋπολογισμό το αργότερο έως τις 31 Ιανουαρίου 2007, 31 Δεκεμβρίου 2007, 31 Δεκεμβρίου 2008 και 31 Δεκεμβρίου 2009. Το συνολικό ποσό θα ληφθεί υπόψη για τον υπολογισμό των εισφορών στην παραγωγή για την περίοδο εμπορίας 2005/06.».
Άρθρο 2
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 7 Φεβρουαρίου 2007.

Labels: 7
15
17